**Talán ez is nyelvművelés?**

*Kedves Barátaim!*

Különös hírről tudok itt beszámolni.

Felkérésre 28-án, kedden előadást kell tartanom Pécsett szakgimnáziumi tanulók számára ezzel a címmel: *A pécsi költők írói nyelvéről*. Engem mindig is foglalkoztatott az, hogy egy-egy írásműnek milyen nyelvi értékei vannak. Ezért korábban írtam néhány kis dolgozatot ebben a témakörben. Mégis szorongással vállaltam ezt a feladatot, ugyanis nem vagyok sem esztéta, sem irodalomtörténész. Így igazán nem is vagyok „illetékes”, hogy az említett témáról beszéljek. Unszolásra vállaltam ezt a számomra túl nehéz szereplést.

Az ide mellékelt dolgozatokat előre megkapják a diákok; így tudni fogják, hogy miről fogok majd beszélni.

Nem szegtem meg a fogadalmamat, mert ezzel az előadással talán nyelvművelői feladatot tudok teljesíteni.

Lehet, hogy küldök majd kis beszámolót arról, hogy miként fogadták előadásomat a diákok.

Ez a váratlan munka arra azért jó lesz, hogy segíti a szellemi ébrenlétemet, és talán rá tudom venni a műszaki pályákra készülő diákokat is arra, hogy a költészettel való ismerkedés legyen fontos számukra.

A küldött verselemzéseimet talán hasznosítani tudjátok.

Ha erre még marad időm, Bertók László verseiről is szeretnék egy kisebb dolgozatot írni.

Szívélyes üdvözletem küldöm:

P. János

Pécsett, 2019. május 25-én.